text: Filsø på skoleskemaet
  26 september 2018 kl. 13.33
  Onsdag formiddag åbnede skolestuen ved Filsø – et sted, hvor børnene fra Varde Kommune skal lære om naturen.
  I forlængelse af broen, der som en ellipse svinger sig ud over Filsø ligger den nye skolestue ved Naturrum Filsø.
  Anders Skov, direktør for Aage V. Jensen Naturfond: "Vi håber, de får en lidt dybere interesse i naturen."
  En ny undervisningsfacilitet som kommunens skoler kan benytte til naturundervisning – helt tæt på naturen.
  - Formålet er egentlig at lave en ramme for dem. De skal helst være ude i naturen og opleve naturen, fortæller direktør for Aage V. Jensen Naturfond, Anders Skov, til TV SYD.
  
  Et ønske om større naturviden
  Naturfonden samarbejder med kommunen om naturundervisningen ved Filsø. Ønsket er at formidle Filsøs natur- og kulturhistorie.
  - De får forhåbentlig en rigtig god oplevelse, og så håber vi, at de får en lidt dybere interesse i naturen, siger Anders Skov og fortsætter:
  - De får måske en ekstra glæde ved naturen og en forståelse for naturen.
  Elever fra sjette klasse på Blåvandshuk Skole var med til første ibrugtagning af faciliteterne. Iført huer og vindtætte jakker gik de på opdagelse ved Filsø, hvor de blandt andet kiggede på dyrelivet i området og dissekerede en and.
  Besøget gik godt, og Anders Skov håber at udvide gruppen af besøgende elever.
  - Vi håber også, at det bliver andet end sjette klasse, der kommer herud. At der også kommer gymnasier og andre klasseniveauer i skolestuen, siger han.
  